༄༅། །ཀྱེ་རྡོར་མངོན་རྟོགས་ལམ་དུས་ལ་ཉེ་བར་མཁོ་བའི་ཟིན་བྲིས་བཞུགས་སོ།། ཀྱཻ་རྡོར་མངོན་རྟོགས་ལམ་དུས་ཀྱི་སྐབས་སུ་ཉེར་མཁོ་ལ། སྐྱབས་ཡུལ་གསལ་འདེབས་ཀྱི་སྐབས་སུ་འཁོར་བའི་སྡུག་བསྔལ་རགས་རིམ་བསམ་ནས། དེ་དག་སྡུག་བསྔལ་ལས་བྲལ་ཏེ་བྱང་ཆུབ་ལ་དགོད་པའི་ཆེད་དུ་ལམ་ཟབ་མོ་ཉམས་སུ་བླང་སྙམ་དུ་བསྒོམ་ལ། དེ་ནས་ཁམས་གསུམ་སྣོད་བཅུད་ཐམས་ཅད་རང་གི་ལུས་ལ་བསྡུས་ཤིང་། ལུས་དེ་ཡང་འབྱུང་བ་བཞི་ལ་བརྟེན་ནས་སྐྱེས་པ་ཡིན་པས། རིམ་པ་བཞིན་དུ་བསྡུ་སྟེ། དེ་ཡང་ས་ཆུ་ཐིམ་སོགས་ནས། ཐོབ་པ་འོད་གསལ་ལ་ཐིམ། འོད་གསལ་དེ་དབང་གི་ཡེ་ཤེས་ཀྱིས་བྱིན་གྱིས་བརླབས་པར་བསམ། དེའི་རྐྱེན་གྱིས་སྣོད་ཀྱི་འཇིག་རྟེན་གཞལ་ཡས་ཁང་དང་། རང་གི་གཙོ་བྱས་སེམས་ཅན་ཐམས་ཅད་ཀྱེ་རྡོ་རྗེའི་རྣམ་པ་སྐྱབས་ཡུལ་རྣམས་ཀྱང་ཀྱེ་རྡོ་རྗེའི་རྣམ་པར་བསྒོམ་པའོ། །དེ་ཡང་རང་གི་སྨིན་མཚམས་ཀྱི་ཐད་ཀའི་མདུན་གྱི་ནམ་ཁར་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་སྣ་ཚོགས་བདྨའི་ལྟེ་བར་ཉི་མ་བདུད་བཞི་བརྩེགས་པའི་གདན་གྱི་སྟེང་དུ་ངོ་བོ་རང་གི་ཀྱེ་རྡོར་གྱི་དབང་ཐོབ་པའི་བླ་མ་རྣམས་ཡིན་པ་ལ་རྣམ་པ་ཀྱེ་རྡོར་ཡབ་ཡུམ་སོགས་ལྷ་དགུ། རྒྱས་པར་སྤྲོ་ན་བླ་མའི་མཐའ་སྐོར་དུ་གདན་དེ་འདྲ་བ་ཆུང་ངུ་རེའི་སྟེང་དུ། རྡོ་རྗེ་འཆང་ནས་རྩ་བའི་བླ་མའི་བར་ཞལ་ཕྱག་རྒྱན་ཆ་ལུགས་རྩ་བའི་བླ་མ་དང་འདྲ་བས་གཡས་སྐོར་དུ་བསམ། དེའི་མདུན་ནམ་ཤར་དུ་ཡི་དམ་རྒྱུད་སྡེ་བཞིའི་ལྷ་ཚོགས་ཞལ་ཕྱག་གསལ་མ་ནུས་ཀྱང་ཚང་བར་བཞུགས་སྙམ་པས་ཆོག གཡས་སུ་རིགས་ལྔ་སོགས་ལོངས་སྐུ། བདེ་གཤེགས་མཆོད་རྟེན་སོགས་ཆོས་སྐུ། རྒྱབ་ཀྱི་ཆོས་ཀྱི་སྐབས། སྡེ་སྣོད་གསུམ་དང་རྒྱུད་སྡེ་སོགས་ལུང་གི་ཆོས། ཐུགས་རྒྱུད་ཀྱི་བདེ་ཆེན་ཡེ་ཤེས་སོགས་རྟོགས་པའི་ཆོས་སོ། །གཡོན་དུ་ཤཱ་རིའི་བུ་དང་མཽའུ་འགལ་གྱི་བུ་སོགས་རབ་བྱུང་གི་ཆ་ལུགས་རྣམས་དང་། བྱམས་པ་འཇམ་དབྱངས་སོགས་བྱང་སེམས་དང་། གསང་སྔགས་ཀྱི་དཔའ་བོ་རྣལ་འབྱོར་མ་རྣམས་དང་། མཐའ་སྐོར་དུ་གུར་ཞལ་སོགས་ཆོས་སྐྱོང་རྣམས་དང་། ཛམྦྷ་ལ་སོགས་ནོར་ལྷ་རྣམས་སོ། །རྒྱས་པའོ།། ༈ །སྐྱབས་ཡུལ་འབྲིང་པོ་ནི། གཙོ་བོ་གོང་ལྟར་གསལ་བཏབ། དེའི་སྤྱི་བོར་བླ་མ་མི་བསྐྱོད་པ་རྩ་བརྒྱུད་ཀྱི་བླ་མ་ཐམས་ཅད་ཀྱི་འདུས་སྐུར་བསྒོམ། ཐུགས་ཡེ་ཤེས་ལྔའི་རང་བཞིན་ཧཱུྃ་སངས་རྒྱས། སྔགས་རྣམས་ཆོས། སྐུ་ཡོངས་རྫོགས་སྐྱེ་མཆེད་ཀྱི་ལྷ་མཐའ་སྐོར་གྱི་སངས་རྒྱས་བྱང་སེམས་དགེ་འདུན་ནོ། །བསྡུས་པ་ནི། གཙོ་བོ་བླ་མ་ཐ་མི་དད་སངས་རྒྱས། གསུང་ཆོས། སྐུ་དགེ་འདུན། རྟོགས་པ་དཔེའི་ཡེ་ཤེས་ཀྱི་ཚུལ་གྱི་རྒྱུད་ལ་ཞུགས་ཤིང་དབང་གི་བསླབ་པ་རང་ལས་རྒན་པ་རྣམས་དང་འཁོར་གྱི་ལྷ་རྣམས་དགེ་འདུན་ནོ། །དེ་རྣམས་ཀྱི་སྦྱང་གཞི་སྦྱོང་བྱེད་ལ་འཆི་སྲིད་ཀྱི་སྦྱང་གཞི་སྦྱོང་བྱེད་དང་། སྐྱེ་སྲིད་ཀྱི་སྦྱང་གཞི་སྦྱོང་བྱེད་གཉིས་ལས། དང་པོ་ལ་སྔར་ཤི་བ་རྣམས་དང་། མ་འོངས་པ་ན་འཆི་བར་འགྱུར་བའི་བག་ཆགས། ད་ལྟར་གྱི་འཆི་བ་རྣམས་ནི་སྦྱང་གཞི། འབྱུང་བ་རྣམས་རིམ་གྱིས་བསྡུས་ནས་དབང་གི་ཡེ་ཤེས་ཀྱིས་བྱིན་གྱིས་བརླབས་པར་བསྒོམ་ནས་ཆོས་སྐུར་བསམ་པ་ནི་སྦྱོང་བྱེད་མཐར་ཆོས་སྐུ་ཐོབ་པ་ནི་སྦྱངས་འབྲས་སོ། །གཉིས་པ་ལ་སྣོད་ཀྱི་འཇིག་རྟེན་ཆགས་པ། བཅུད་ཀྱི་སེམས་ཅན་སྐྱེ་བ། དེ་ཡང་སྔར་ཆགས་པ་དང་སྐྱེ་བ། མ་འོངས་པ་ན་འཆགས་འགྱུར་དང་། སྐྱེ་འགྱུར། ད་ལྟར་གྱི་སྣོད་ཆགས་སྐྱེས་ཐམས་ཅད་ནི་སྦྱང་གཞི། འོད་གསལ་དེ་ཉིད་དབང་གི་ཡེ་ཤེས་དེ་ཉིད་ཀྱིས་བྱིན་གྱིས་བརླབས་པའི་རྐྱེན་གྱི་ཕྱི་སྣོད་འཇིག་རྟེན་གཞལ་ཡས་དང་། ནང་རང་གིས་གཙོ་བྱས་བཅུད་ཀྱི་སེམས་ཅན་གྱི་རྡོ་རྗེའི་ལྷ་དགུའི་འཁོར་དུ་བསྒོམ་པ་སྦྱོང་བྱེད། དེ་ལྟར་བསྒོམ་པས་གཟུགས་ཀྱི་སྐུ་ཐོབ་པ་སྦྱང་འབྲས་སོ། །སྐྱབས་སུ་འགྲོ་བའི་གང་ཟག་ནི། རང་གི་གཡས་སུ་ཕ། གཡོན་དུ་མ་སོགས་སེམས་ཅན་ཐམས་ཅད་ཀྱིས་སྐྱབས་འགྲོ་བྱེད་པར་བསམ། སྐྱབས་སུ་འགྲོ་བའི་རྒྱུ་འཇིགས་དད་སྙིང་རྗེ་གསུམ་ལས། རྒྱུ་ནི་སེམས་ཅན་ཐམས་ཅད་ཀྱི་དོན་དུ་རང་ཉིད་དཀོན་མཆོག་གི་གོ་འཕང་ཐོབ་པར་འདོད་པའོ། །དད་པ་དྭང་འདོད་ཡིད་ཆེས་སོ། །འཇིགས་པ་ནི། འཁོར་བ་རང་དོན། ཡིད་བྱེད་ཐ་མལ་སྣང་ཞེན། གྱ་ནོམ་ལྷར་ཞེན་སོགས་དང་། འཁོར་བ་སྤྱི་བྱེ་བྲག ཚེ་འདིར་ཡང་ཆོས་སྒྲུབ་པའི་འགལ་རྐྱེན་ནད་གདོན་སོགས་ཚེ་འདིའི་མི་མཐུན་ཕྱོགས་དང་། འཆི་ཁར་མཚམས་སྦྱོར་ངན་པ་དང་། གནད་གཅད་དྲག་པོ་དང་། ནད་ངན་སོགས། བར་དོའི་འཇིགས་པ་སྐྱེ་བ་ཕྱི་མ་མི་ཁོམ་པའི་གནས་དང་གནས་ངན། གྲོགས་ངན། སློབ་དཔོན་ངན་པ། ཆོས་ངན་པ་སོགས་དམ་པའི་ཆོས་ཀྱི་འགལ་རྐྱེན་དུ་འགྲོ་བ་ཐམས་ཅད་བསྐྱབ་པའི་ཆེད་དུ་འོ། །དད་པའི་དོན་གཞན་ན་གསལ་བ་ལྟར་རྒྱས་བར་དྲན་པར་བྱ། སྡིག་སྤོང་དགེ་བ་སྒྲུབ་པའི་སྒོ་ནས་སྐྱབས་སུ་འགྲོ་དགོས། བླ་མ་ལ་སྐྱབས་སུ་འགྲོ་བའི་ཚེ་སྦྱང་གཞི་རང་གི་ཉོན་མོངས་པ་དུག་གསུམ་ལ་སོགས་བའི་ཀུན་ནས་བླངས་ཏེ་ལུས་ངག་ཡིད་གསུམ་གྱི་སྒོ་ནས་མི་དགེ་བའི་ལས་བསགས་པ་ཐམས་ཅད། སྦྱོང་བྱེད་བླ་མ་ལ་སྐྱབས་སུ་སོང་བས་དབང་བཞི་ཐོབ་པར་བསམ་པའོ། །སྦྱངས་འབྲས་ལུས་ངག་ཡིད་གསུམ་གྱི་དྲི་མ་དག་ནས་ངོ་བོ་ཉིད་སྐུ་ཐོབ་པར་བསམ། སངས་རྒྱས་ལ་སྐྱབས་སུ་འགྲོ་བའི་ཚེ། སྦྱང་གཞི་ཞེ་སྡང་གིས་ཀུན་ནས་བླངས་ཏེ་ཡིད་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད། སྦྱོང་བྱེད་སངས་རྒྱས་ལ་སྐྱབས་སུ་སོང་བས་ཤེས་རབ་ཡེ་ཤེས་ཀྱི་དབང་ཐོབ་པར་བསམ། སྦྱངས་འབྲས་ཡིད་ཀྱི་དྲི་མ་དག་ནས་སངས་རྒྱས་དཀོན་མཆོག་གི་ཆོས་སྐུ་ཐོབ་པའོ། །ཆོས་ལ་སྐྱབས་སུ་འགྲོ་བའི་ཚེ། སྦྱངས་གཞི་འདོད་ཆགས་ཀྱིས་ཀུན་ནས་བླངས་ཏེ། ངག་གི་སྒོ་ནས་བསགས་པའི་སྡིག་སྒྲིབ་ཐམས་ཅད་སྦྱོང་བྱེད་ཆོས་ལ་སྐྱབས་སུ་འགྲོ་བས། གསང་དབང་ཐོབ་པར་བསམ། སྦྱངས་འབྲས་ངག་གི་དྲི་མ་དག་ནས་ཆོས་དཀོན་མཆོག་ལོངས་སྤྱོད་རྫོགས་པའི་སྐུ་ཐོབ་པའོ། །དགེ་འདུན་ལ་སྐྱབས་སུ་འགྲོ་བའི་ཚེ། སྦྱང་གཞི་གཏི་མུག་གིས་ཀུན་ནས་བླངས་ཏེ་ལུས་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད། སྦྱོང་བྱེད་དགེ་འདུན་ལ་སྐྱབས་སུ་འགྲོ་བའི་བུམ་དབང་ཐོབ་པར་བསམ། སྦྱངས་འབྲས་ལུས་ཀྱི་དྲི་མ་དག་ནས་དགེ་འདུན་དཀོན་མཆོག་སྤྲུལ་པའི་སྐུའམ། གོ་འཕང་ཐོབ་པར་བསམ། དཔལ་ལྡན་ནི་ཚོགས་གཉིས་ཀྱི་དཔལ་དང་ལྡན་པའོ། །བླ་མ་ནི་ཡོན་ཏན་གྱི་ཁུར་གྱིས་ལྕི་བའོ། །དམ་པ་ནི་དབང་བསྐུར་བ་ལ་སོགས་པའི་སྒོ་ནས་རང་རྗེས་སུ་འཛིན་པའོ། །རྣམས་ཞེས་པ་མང་ཚིག་སྟེ། ཚིགས་བཅད་གཅིག་ལ་སོགས་པའི་དམ་པའི་ཆོས་ཀྱི་བཀའ་དྲིན་ནོས་པའི་བླ་མ་ཐམས་ཅད་ལ་སྐྱབས་སུ་འགྲོ་བའོ། །ཚིགས་གཅིག་ཙམ་སྟོན་པའི་སློབ་དཔོན་ལའང་སྐྱབས་སུ་འགྲོ་ཞིང་དམ་ཚིག་བསྲུང་དགོས་ཏེ། གཤིན་རྗེ་ཞལ་དྲུག་པའི་རྒྱུད་ལས། ཚིག་གཅིག་སྟོན་པའི་སློབ་དཔོན་ལ། །སློབ་དཔོན་དག་ཏུ་མ་བཟུང་ན། །སྐྱེ་བ་ལྔ་བརྒྱར་ཁྱིར་སྐྱེས་ཤིང་། །རྨེ་ཤ་ཅན་གྱི་རིགས་སུ་འགྱུར། །ཞེས་གསུངས་པ་ལ་རྨེ་ཤ་ཅན་སྡིག་པ་རཱ་ཛ་སོགས་ཏེ། སྡིག་པ་རཱ་ཛའི་བུ་རྣམས་ཀྱིས་ཕ་མ་ཟ་བར་བྱེད་དོ། །དམ་ཚིག་མ་བསྲུངས་ན་དེ་ལྟ་བུའི་ཉེས་པ་འབྱུང་བའོ། །སྐྱབས་འགྲོའི་ཚིག་དོན། སྐྱབས་ནི་དཀོན་མཆོག་ཡིན་ལ། འགྲོ་བ་ནི་དེ་ཐོབ་པར་འདོད་པའོ། །མཐར་བླ་མ་དཀོན་མཆོག་མཁྱེན། བདག་ལ་རེ་ས་ལྟོས་པ་གཞན་མེད། ད་ལྟ་ཉིད་དུ་ཐུགས་རྗེས་བཟུང་སྙམ་པས། བླ་མ་དང་དཀོན་མཆོག་སོགས་ཀྱིས་གསོལ་བ་བཏབ་སྟེ། སྐྱབས་ཡུལ་བསྡུ་བ་ནི། འཁོར་རྣམས་འོད་ཟེར་དཀར་པོར་གྱུར་ཏེ་རང་གི་དཔྲལ་བར་ཐིམ་སོགས་ལ་ཡང་རྒྱས་པར་བུམ་དབང་ཐོབ་ཞེས་སོགས་སྦྱར། དེའི་ཚེ་འོད་ཟེར་རྣམས་རང་གི་མཐའ་སྐོར་གྱི་སེམས་ཅན་རྣམས་ལ་ཡང་ཕོག་དེ་ཐམས་ཅད་ཀྱི་སྡིག་སྒྲིབ་སྦྱངས་ནས་ལུས་ཟག་མེད་གཟུགས་ཀྱི་སྐུ་དང་། སེམས་རྟོག་མེད་ཆོས་སྐུར་གྱུར་ནས་བྱ་ཁྱུ་ལ་འུར་རྡོ་རྒྱབ་པ་ལྟར་དག་པའི་ཞིང་དུ་གཤེགས་པར་མོས། རང་སེམས་གསལ་སྟོང་འཛིན་མེད་ལ་ཅི་གནས་མཉམ་པར་བཞག དེ་ལ་དོན་དམ་པའི་སྐྱབས་འགྲོ་ཟེར་ཏེ། གསལ་བ་སྤྲུལ་སྐུ་དགེ་འདུན་སྟོང་པ་ཆོས་སྐུ་ཟུང་འཇུག་ལོང་སྐུ། ངོ་བོ་དབྱེར་མི་ཕྱེད་པ་ངོ་བོ་ཉིད་སྐུ་བླ་མའོ། །ཕན་ཡོན་བསླབ་བྱ་སོགས་རྒྱས་པར་གཞན་དུ་གསལ། སངས་རྒྱས་ལ་སྐྱབས་སུ་སོང་བས་རང་ཉིད་འཚང་རྒྱ་བའི་རྟེན་འབྲེལ། ཆོས་ལ་སྐྱབས་སུ་སོང་བས་ཆོས་འཁོར་བསྐོར་བའི་རྟེན་འབྲེལ། དགེ་འདུན་ལ་སྐྱབས་སུ་སོང་བས་ཐེག་པ་ཆེ་ཆུང་གི་འཁོར་རྒྱ་མཚོ་ལྟ་བུ་འདུ་བའི་རྟེན་འབྲེལ། དེ་དག་ནི་རང་གིས་ཐོབ་པའོ། །གཞན་གྱིས་རང་ཉིད་སངས་རྒྱས་པ་ལ་ཚུར་སྐྱབས་འགྲོ་བྱས་ནས་སངས་རྒྱས་ཀྱི་འཕྲིན་ལས་རྒྱུན་མི་ཆད་པ་འབྱུང་བའི་རྟེན་འབྲེལ་ལོ། །སེམས་བསྐྱེད་ནི། སྐྱབས་ཡུལ་རྣམ་གསར་དུ་གསལ་འདེབས་མི་དགོས་པར། མཁའ་ཁྱབ་ཏུ་བཞུགས་པའི་སངས་རྒྱས་བྱང་སེམས་རྣམས་དཔང་པོར་ཡོད་པར་དམིགས། སེམས་ཅན་གྱི་དོན་དུ་སངས་རྒྱས་ཐོབ་འདོད་སྨོན་སེམས། དེའི་ཆེད་དུ་ལྷ་བསྒོམ་སྔགས་བཟླས་སོགས་ཀྱི་ལམ་ཟབ་མོ་ཉམས་སུ་ལེན་པ་འཇུག་པའོ། །རྒྱུ་བྱམས་སྙིང་རྗེ་མེད་ན་སེམས་བསྐྱེད་མི་འབྱུང་བས་དེ་ལ་ནན་ཏན་བསྐྱེད། གུས་སྦྱོར་གྱི་བརྩོན་འགྲུས་མེ་འབར་བ་ལྟ་བུ། རྟག་སྦྱོར་གྱི་བརྩོན་འགྲུས་ཆུ་བོའི་རྒྱུན་ལྟ་བུ་ལ་འབད། སྦྱང་གཞི་བྱང་ཆུབ་ཀྱི་སེམས་ཀྱི་འགལ་རྐྱེན་གྱི་གཙོ་བོ་ནི་ཞེ་སྡང་སོགས་འདྲ། དེ་ཡང་སྡིག་སྒྲིབ་རྣམས་ཀུན་གཞི་སྐད་ཅིག་མའི་སྟེང་དུ་བསྡུས་ལ། ཀུན་གཞི་བདེ་ཆེན་གྱི་ཡེ་ཤེས་ཀྱི་ངོ་བོ་བྱང་ཆུབ་ཀྱི་སེམས་སུ་བསྒོམ་པ་སོགས་འདྲ། ༈ །རྡོར་སེམས་སྐབས། རང་ཀྱཻ་རྡོར་ཞལ་བརྒྱད་ཕྱག་བཅུ་དྲུག་པར་གསལ་བའི་སྤྱི་བོར། བླ་མ་དང་གཉིས་སུ་མེད་བའི་རྡོར་སེམས་ཡབ་ཡུམ་སྣང་ལ་རང་བཞིན་མེད་པ་རེག་ལ་མ་འབྱར་བ་ཆེ་ཆུང་མཐོ་གང་ངམ་མཚོན་གང་ཙམ་གང་མོས་བསྒོམ། སྔགས་བཟླ་བའི་དམིགས་པ་ཐུན་མོང་བ་ཀྱུས་བཞིན། རྗེ་བཙུན་ས་སྐྱ་པ་རྣམས་ཀྱི་ཐུན་མོང་མ་ཡིན་པའི་གདམས་པ་ཟབ་ལ་འཆུན་ཆེ་ཞིང་གཅེས་སྤྲས་སུ་མཛད་པ་ནི། བདུད་རྩིའི་རྒྱུན་གྱི་སྨིན་མཚམས་ཡན་ཆད་གང་བུམ་པའི་དབང་ཐོབ་ཞེས་སོགས་སྦྱར་སངས་རྒྱས་བྱང་སེམས་ཀྱི་བྱིན་རླབས་གཟུགས་མེད་ཀྱང་འོད་ཟེར་དང་བདུད་རྩི་སོགས་སུ་བསྒོམ་པ་དང་། དེ་བཞིན་དུ་ནད་གདོན་སྡིག་སྒྲིབ་ལ་གཟུགས་མེད་ཀྱང་དུད་ཁུ་དང་རྣག་ཁྲག་དང་། སྡིག་པ་དང་དོམ་ལ་སོགས་པ་སྲོག་ཆགས་ཀྱི་རྣམ་པས་འཐོན་པ་ནི་ཐབས་མཁས་ཀྱི་ཁྱད་པར་རོ།། ༈ །ལམ་བྱེད་བཞིའམ་དྲུག་ནི། དེ་ཡང་རང་ཡི་དམ་གྱི་ལྷར་བསྒོམ་པ་རྣམ་པ་ལམ་བྱེད་གཅིག དེ་ཡང་ཀྱཻ་རྡོར་དངོས་ཡིན་སྙམ་པ་མོས་པ་ལམ་བྱེད་གཉིས་པ། དེ་ཡང་འབྲས་དུས་ཀྱི་ཀྱེ་རྡོ་རྗེ་དངོས་ཡིན་སྙམ་པ་འབྲས་བུ་ལམ་བྱེད་གསུམ། དེ་ལྟར་བསྒོམ་པ་ལ་བརྟེན་ནས་རང་རྒྱུད་ལ་ཚོགས་རྫོགས་ཤིང་སྒྲིབ་པ་བྱང་བའི་རྟེན་འབྲེལ་དུ་འགྱུར་བས་བྱིན་རླབས་དྲུག་ཏུ་བྱེད་ན་ཞེན་པས་འཇུག་པའི་ལམ་ནི་འབྲས་བུ་ལ་ཞེན་པའི་སྒོ་ནས་ལམ་ལ་འཇུག་པའོ། །འབྲེལ་བས་མི་བསླུ་བའི་ལམ་ནི། དེ་ལྟར་དུ་ཞེན་པ་ཞུགས་པས། རྒྱུ་འབྲས་ཀྱི་དབང་གིས་འབྲས་བུ་ཐོབ་པ་ལ་མི་བསླུ་བའོ། །ཚོགས་ཤིང་སྤྱན་འདྲེན། ལྷ་དབང་དུ་བསྡུ་བའི་ཕྱི་པདྨ་དམར། རྣམ་ཤེས་ཚོགས་བརྒྱད་མཚོན་ཕྱིར་འདབ་བརྒྱད་དོ། །སྦྱང་གཞི་དེ་སྦྱོང་བྱེད་པདྨ་སྙིང་རྗེའོ། །སྦྱངས་འབྲས་སྤྲུལ་སྐུའོ། །ཉི་མའི་སྦྱང་གཞི་སེམས་སྟོང་པར་ཞེན་ཅིང་འཛིན་པ། སྦྱོང་བྱེད་ཤེས་རབ་སྟོང་ཉིད་ཉི་མ་སྦྱང་འབྲས་ཆོས་སྐུ། ཧཱུྃ་ནི་སྦྱང་གཞི་རང་སེམས་ཀུན་གཞི། སྦྱོང་བྱེད་ཐབས་ཤེས་ཟུང་འཇུག་གི་ངོ་བོ་ཧཱུྃ་དུ་བསྒོམ། སྦྱངས་འབྲས་ལོངས་སྐུའོ། །རྡོ་རྗེ་ཐལ་མོ་ཐབས་ཤེས་ཟུང་འཇུག་མཚོན་ནོ། །ལྷ་མོ་བརྒྱད་མཆོད་སྐབས། ཐོད་པ་རྣམས་ལྷ་ཐམས་ཅད་ཀྱི་ཕྱག་གཡོན་པར་ཕུལ། ཤ་ཆེན་གྱི་དྭངས་མ་ཀླད་པ། ཅང་ཏེའུས་མཆོད་པ་ལྔ་ཀ་མཚོན། ལྷ་མོ་རྣམས་ཀྱི་མཚོན་དོན་ནི། ངའོ་སྙམ་པའི་བདག་འཛིན་གྱི་དྲི་མས་མ་གོས་པས་དཀར་མོ། རྣམ་རྟོག་བཅོམ་པས་ཆོམ་ཀུན་མ། རྣམ་རྟོག་གི་སྲོག་བདས་ནས་བདག་མེད་རྟོགས་པའི་ཤེས་རབ་ཀྱི་རོ་ལངས་པས་རོ་ལངས་མ། ཉོན་མོངས་རྣམ་རྟོག་ཟ་བས་ཟ་ཕོད་མ། བདག་མེད་རྟོགས་པའི་ཤེས་རབ་ཀྱིས་སྦོས་པས་སྦོས་མོ། རྣམ་རྟོག་གིས་དབེན་པས་རི་ཁྲོད་མ། རྣམ་རྟོག་གསོད་པས་གདོམ་མོའི་གཏུམ་མོ། གཡུང་མོ་ནི་འཇིག་རྟེན་ན་རིགས་ངན་གྱི་བུ་མོ་ལ་གཞན་གྱིས་མི་རེག་པ་ལྟར་ཉོན་མོངས་རྣམ་རྟོག་ཚུར་མི་རེག་གོ །གཙོ་བོ་ཡབ་ཡུམ་ནི་བདག་འཛིན་གྱི་དྲི་མས་མ་གོས་པས་བདག་མེད་མ། ཀྱེ་རྡོ་རྗེ་ནི་ཐབས་ཤེས་དབྱེར་མེད་དོ། །སྡོམ་བཟུང་ཚེ་རང་གི་ཆོས་མིང་ནས་སྨོས། ཡེ་ཤེས་ཚོགས། སྣང་བཅས་སྣང་ཙམ་མ་འགགས་པ། མེ་ལོང་གི་གཟུགས་བརྙན་ལྟ་བུ། སྣང་མེད་སྟོང་ཉིད་འོད་གསལ་དུ་བསྒོམ། སྔགས་དོན། མཆོག་སྟེར་སྟོང་ཉིད་ཡེ་ཤེས་རྡོ་རྗེའི་རང་བཞིན་ངའོ། །ཞེས་སོ། །རྭ་གུར་བར་དུ་བར་སྟོང་ཆ་ཆེན་གཅིག གུར་རྩེར་གསེར་གྱི་རྡོ་རྗེ་རྩེ་ལྔ་ཕྱེད་པའི་ཏོག རཀྵ་གསུམ་གྱིས་བདག་ནས་རྣལ་འབྱོར་བསྲུང་། སྲུང་འཁོར་རྒྱུད་ལས་ཧཱུྃ་བཀོད་པར་བཤད་ཀྱང་། བླ་མ་འདི་མན་ངག་གིས་གཙུག་ཏོར་འཁོར་ལོས་སྒྱུར་བ་བྷྲཱུཾ་ལས་བསྐྱེད་པར་གསུངས་པའི་དོན། བྷྲཱུཾ་གྱི་ཀླད་ཀོར་མ་དང་། ར་ཏའི་ར་གཉིས་ལ་ར་ཅེས་པ་གནོད་བྱེད། ཁོག་པའི་བ་ལ་རྐྱེན་ལ་སྦྱིན་པའི་བ་ལ་རེ་སྟོབས། ཧ་དང་ར་ལ། རས་ར་ཏའི་རི་ལ་ཧ་ར་ཏེ་འཕྲོག་པ། མདོར་ན་གནོད་བྱེད་ཀྱི་སྟོབས་འཕྲོག་པ་སྟེ། གཙུག་ཏོར་འཁོར་ལོས་བསྒྱུར་བ་བསྒོམ་པ། གནོད་པ་ཕྱིར་བཟློག་ལ་ཤིན་ཏུ་བསྔགས། དངོས་བསྟན་སྐུ་གསུང་ཐུགས་བྱིན་གྱི་རླབས་པ། གསུངས་ཀྱང་། མན་ངག་གི་གཏི་མུག་རྡོ་རྗེ་སོགས། ཉི་མའི་སྟེང་དུ་བསྲུང་བྱ་རྣམས་སྔགས། ན་མཿསོགས་ནས་ཙཀྲ་ཝརྟི་ཡན་གྱིས་་་་་་གཉིས་བསྐོར་ཐེར་བའང་སྣང་བསྐོར་བར་བསམ། གནད་ལྔས་དགྲ་འདུལ་གཉེན་སྐྱོང་སོགས། གཞན་ལ་བར་ཆད་བྱས་པ། མདོར་བསྡུས་ན་ཕྱི་སྣོད་ཀྱི་འཇིག་རྟེན་དང་། ནང་བཅུད་ཀྱི་སེམས་ཅན་གཉིས་སུ་འདུ། ཕྱི་སྣོད་ཀྱི་འཇིག་རྟེན་སྦྱོང་བྱེད་དུ། གཞལ་ཡས་ཁང་། བསྲུང་འཁོར་དང་བཅས་པ་བསྒོམ། ནང་བཅུད་ཀྱི་སེམས་ཅན་སྦྱང་བའི་དོན་དུ། ལྷ་དགུའི་དོན་བསྐྱེད་ཆོག་བསྒོམ་པ་རྣམས། གཙོ་ཆེ་བའི་དབང་དུ་བྱས་པ་ཡིན། ཡང་དག་པར་ན་སྦྱོང་བྱེད་གཅིག་གིས་སྦྱང་གཞི་མཐའ་དག་སྦྱོང་བ་དང་། སྦྱོང་གཞི་གཙོ་༣༤ཆེ་བ་གཅིག་སྦྱོང་བྱེད་མང་པོས་སྦྱོང་བ་དང་། སྦྱོང་བྱེད་གཅིག་གིས་སྦྱང་གཞི་མང་པོ་སྦྱོང་བ་སོགས་མང་དུ་ཤེས་དགོས་སོ། །དེ་ཡང་ལམ་བྱེད་བཞིའམ་དྲུག་གི་སྒོ་ནས་ཉམས་སུ་ལེན། བྲེ་ཕུལ་རིན་པོ་ཆེ་དཀར། གསེར་གདུང་གི་སྟེང་ནས་ནང་གི་ལྕམ་སྣེ་ཆ་ཕྲན་གཉིས་ཕྱིར་འཆར་བར་ཐོག་ཕུབ་པ་བྱ་འདབ། དེ་ལ་ཐུར་དུ་སྤྱི་བླུགས་ལྟ་བུ་མདའ་ཡབ། སྟེང་དུ་དྲྭ་བ་མིག་བསེང་ལ་བྱང་ཆེན་མཆོད་རྟེན་ལྟ་བུ་པུ་ཤུད། རྟ་བབས་ནང་ངོས་གླང་རྒྱབ་མིག་གསུམ་ཆ་ཕྲན་ཕྱེད་བསྐོས་བར་གནམ་རྒྱན། རྡོ་རྗེའི་གདུང་འོག་ཏུ་རྭ་བ་འོབས་ཀྱི་ཚུལ་དུ་འདོད་པ། ཐོག་ཐག་ཏུ་འདོད་པ་རྭ་བའི་ཚུལ་དུ་འདོད་པ་གསུམ་ལས་ཕྱི་མ་རང་ལུགས། སྒོའི་རྣམ་གཞག་ལ། སྒོ་གཅིག་པ་དང་། སྒོ་བརྒྱད་པ་དང་། གྲུ་བཞི་སྒོ་བཞིར་བཤད་པ་ཡོད་ཀྱང་འདིར་ཕྱི་མའོ། །སྲིད་རྩེ་ནས་དམྱལ་བའི་བར་གྱི་སྣོད་གཞལ་ཡས་ཁང་གིས་སྦྱོང་། དུར་ཁྲོད་ནི་རོའི་གནས་ཏེ། རོ་ལ་བདག་མེད་པ་ལྟར། རྣལ་འབྱོར་པ་རང་བདག་མེད་རྟོགས་པའི་ཤེས་རབ་དང་ལྡན་པ་མཚོན་ཕྱིར། འཛམ་བུའི་གླིང་ན་མཁའ་འགྲོ་སྟོང་ཕྲག་བདུན་ཅུ་རྩ་གཉིས་བཞུགས་པའི་ཡུལ་སྟོང་ཕྲག་བདུན་ཅུ་རྩ་གཉིས་ཡོད་ལ། དེ་ཡུལ་སུམ་ཅུ་རྩ་གཉིས་སུ་འདུས། དེ་ཉི་ཤུ་རྩ་གཉིས་སུ་འདུས། དེ་བཅུ་གཉིས་སུ་འདུས། དེ་བརྒྱད་དུ་འདུ་བས་དུར་ཁྲོད་བརྒྱད། གང་དུ་བསྒོམ་པའི་གནས་ནི། སྲུང་འཁོར་གྱི་ཕྱི་རོལ་དུ་སྒོམ་པ་དང་། སྲུང་འཁོར་ཐུན་མོང་བའི་ནང་། ཐུན་མོང་མ་ཡིན་པའི་ཕྱི་རུ་བསྒོམ་པ་དང་། ཐུན་མོང་མ་ཡིན་པའི་ནང་ཆོས་འབྱུང་གི་ཕྱི་རུ་བསྒོམ་པ་དང་། ཆོས་འབྱུང་གི་ནང་གཞལ་ཡས་ཁང་གི་ཕྱི་རུ་སྒོམ་པར་གསུངས་པ་རྣམས་ལས། འཁོར་འདས་དབྱེར་མེད་མཚོན་ཕྱིར་གང་དུ་བསྒོམས་ཀྱང་མི་འགལ་མོད།་་་་་དུར་ཁྲོད་རྒྱན་གྱི་རྒྱུད་ལས། དུར་ཁྲོད་རྣམ་པ་བཞི་རུ་འགྱུར། དང་པོ་ཕྱིའི་དུར་ཁྲོད་ནི་རྡོ་རྗེ་རྭ་བའི་ནང་རོལ་ལམ། ཡང་ན་ཕྱིའི་གྲངས་རྣམས་སུ། ཞེས་སོགས། ནང་ལུས། གསང་བ་དབུགས་རྒྱུ་དེ་ཁོ་ན་སངས་རྒྱས་ཀྱི་མཚན་མ། ད་རིས་ཚོས་འབྱུང་གི་ཕྱི་རུ་བསྒོམ། ལུས་དང་སྲིད་པ་འཇིག་རྟེན་ཆོས་བརྒྱད་སྦྱོང་ཞིང་ལྷ་དང་འབྱུང་པོ་དབང་དུ་འདུ་བའི་དགོས་པ། གཏོར་མགྲོན་གྱི་གནས་ངེས་པར་བྱ་བའི་དགོས་པ། གཞི་ལམ་འབྲས་གསུམ་བསྲེས་ནས་ཉམས་སུ་ལེན་པའི་དགོས་པའོ། །དག་བྱ་དག་བྱེད་ངོ་སྤྲོད་ཚུལ་ནི། དག་བྱ། ཕྱི་ནང་གཉིས་ཀྱི་དང་པོ་ནི། ཕྱོགས་བཞི་མཚམས་བཞི་བརྒྱད་ཕྱི་རོལ་གྱི་དུར་ཁྲོད་བརྒྱད་དུ་སྣང་བ། ནང་ལུས་ཀྱི་སྣ་བུག་གཉིས་གཅིག་བསྡོམས་པའི་བུ་ག་བརྒྱད་དུར་ཁྲོད་བརྒྱད། དེ་ལ་ཟུག་པའི་རྩ་བརྒྱད་ཤིང་བརྒྱད་སོགས་ཚང་། དག་བྱ་ཕྱིའི་དུར་ཁྲོད་བརྒྱད་པོ་དག་པར་བྱེད་པ་ནི་གཞལ་ཡས་ཁང་གི་དུར་ཁྲོད་བརྒྱད་དེ། མ་དག་བའི་སྣང་བ་དང་ཆ་འདྲ་ཡང་མ་དག་པ་དངོས་མིན་དེ། ཡེ་ཤེས་ཀྱི་སྣང་བ་ཡིན་པས་སོ། །གཞན་ཡང་དུར་ཁྲོད་བརྒྱད་སངས་རྒྱས་ཀྱི་བཞུགས་གནས་བརྒྱད་རྣམ་པར་དག་ཤིང་བརྒྱད་ཀྱི་བྱང་ཆུབ་ཤིང་རྣམ་པར་དག སྤྲིན་བརྒྱད་ཀྱི་བྱང་ཆུབ་སེམས་རྣམ་པར་དག མེ་བརྒྱད་ཀྱི་ཡེ་ཤེས་བརྒྱད་རྣམ་པར་དག ཆུ་བརྒྱད་ཀྱི་ཐུགས་རྗེ་ཆེན་པོ་བརྒྱད་དག ཕྱོགས་སྐྱོང་བརྒྱད་སངས་རྒྱས་རབས་བདུན། རྗེ་བཙུན་བྱམས་པ་དང་བརྒྱད། ཞིང་སྐྱོང་བརྒྱད་ཉན་ཐོས་བརྒྱད་རྣམ་པར་དག་གོ །མངོན་བྱང་སྐབས་སུ་ཁམས་གསུམ་འཁོར་བར་ཞེན་པ་སྣ་ཚོགས་བྱེད་པའི་ལས་སྒྲིབ་ཐམས་ཅད། རང་གི་ལུས་སེམས་གཉིས་སུ་འདུས། དེ་ཡང་སེམས་སུ་འདུས། དེ་ཡང་རང་སྐྱེ་བའི་རྒྱུ་ཕ་མའི་བྱང་སེམས་དཀར་དམར་ཨཱ་ལི་ཀཱ་ལིར་བསྒོམ། དེ་ཡང་ཚེས་གཅིག་ནས་བཅོ་ལྔ་ལ་ཉིན་མཚན་གཉིས་སུ་ཕྱེ་བས་བཅུ་དྲུག ཚེས་གཅིག་ལ་རྐང་པ་གཡས་པའི་མཐེ་བོང་ནང་གི་ཁམས་ཨ་ཐུང་ངུར་གནས་པ་སོགས་དང་། དམར་ཆ་ལ་འབྱུང་བཞི་ནམ་མཁའ་དང་ལྔ། ལྔ་པོ་ལ་ཡང་དགའ་བ་བཞི་བཞིས་ཕྱེ་སོགས། ཐབས་་་་་་དཀར་དམར་གྱིས་ཤེས།་་་་་ཐབས་ཤེས་ཀྱིས། དེ་དབང་གི་ཡེ་ཤེས་སུ་བྱིན་གྱིས་རླབས་པའི་ཡེ་ཤེས་མངོན་བྱང་ལྔ་ལ་སོགས་པར་བསྒྱུར་ནས་ཉམས་སུ་ལེན། ཡུམ་གྱི་ཕྱག་གཡོན་ཐོད་པ་བྱང་སེམས་དམར་པོས་གང་བ། ཡབ་ཀྱི་ཕྱག་གཡས་དང་པོའི་གླང་པོ་ཆེ་ཁ་ནང་། གཡོན་གྱི་ཤ་ར་བྷ་ཕ་ཁྱུང་མ་སེང་། འབིར་རྫི་འབྲུམ་བུ། སེམས་ཅན་ཐམས་ཅད་ཀྱི་ནད་སྲོག་ཆགས་བརྒྱད་ལ། དེ་རང་ལ་བསྡུས་ནས་བདེ་ཆེན་གྱི་ཡེ་ཤེས་སུ་བསྒྱུར་ཏེ། སྐྱེ་རྒ་ན་འཆི་མེད་བའི་ཐུན་མོང་དངོས་གྲུབ་ཐོབ། འཁོར་ལོ་མི་རུས་ལ་བྲིས་ནས་བསེང་། མགྲིན་རྒྱན་སྐེད་རྒྱན་ལ་མཆོད་ལྷ། ཐོད་ཕྲེང་རྒྱུ་རློན་ལ་མ་ལེ་ཕུག་ནས་སོ། །ཡུམ་མཁའ་པདྨ་དམར་པོ་འདབ་བརྒྱད་སེམས་ཅན་ལ་རྗེས་སུ་ཆགས་པས་དམར། ཚད་མེད་བཞི་དང་བསྡུ་དངོས་བཞི་མཚོན་པས་འདབ་བརྒྱད། ཡུམ་རང་བཞིན་གྱི་སྐྱེ་མེད་མཚོན་པས་ཟེ་འབྲུ་ཨཱཿཡིས་མཚན་པ། སྟོང་་་་་་ཕྱག་བཅུ་དྲུག་ཉིད་རྟོགས་པའི་ཤེས་རབ་བཅུ་དྲུག་གི་དངོས་འཛིན་གྱི་མགོ་བཅད་པས་ཐོད་པ་བཅུ་དྲུག ཐབས་ལ་སྙིང་རྗེ་བཅུ་དྲུག དགའ་བ་བཅུ་དྲུག བདེ་སྟོང་ཟུང་འཇུག་ཡུལ་ཅན་ཡེ་ཤེས་བཅུ་དྲུག སྲོག་ཆགས་དེ་དག་ཐོད་པའི་ནང་དུ་ཚང་བ་ནི། སྔོན་འབྱུང་བཅོམ་ལྡན་འདས་ཀྱི་ཕྱག་གཡས་པའི་ཕྱག་མཚན་རྣམས་ལས་འོད་ཟེར་སྤྲོས་ནས་སེམས་ཅན་ཐམས་ཅད་ཀྱི་ནད་རྣམས་བསྡུས་ནས་ཞི་བར་མཛད་པ་ཡིན། རྗེས་འཇུག་གིས་ཀྱང་དེ་ལྟར་ཉམས་སུ་བླངས་པས། རྒྱུ་ཉོན་མོངས་པ་བརྒྱད་ཁྲི་བཞི་སྟོང་མེད་པར་འགྱུར། དེ་མེད་པས་འབྲས་བུ་ནད་བརྒྱད་ཁྲི་བཞི་སྟོང་མེད། དེ་མེད་པས་བཀྲེས་སྐོམ་འཆི་སོགས་མེད་དོ། །རྒྱུ་རྡོ་རྗེ་འཛིན་པ་ཕ་མའི་ཏིང་ངེ་འཛིན། ལྷ་མོ་དབྱུང་བ་སྤུན་ཟླའི༞ འབྲས་བུ་རྡོ་རྗེ་འཛིན་པ་རང་ཉིད་ཀྱི་ཏིང་ངེ་འཛིན་ནོ། །སེམས་དཔའ་གསུམ་བརྩེགས་ནི་སྤྲུལ་ལོངས་ཆོས་གསུམ་གྱི་ངོ་བོའོ། ལྷ་མོ་རྣམས་ལ་ནི་པད་ཟླ་རོ། །ཡེ་ཤེས་པ་དགུག་གཞུག་གི་དགོས་པ་གསེར་འགྱུར་རམ། ཏི་ཚས་ཟངས་ཀྱི་མདོག་བསྒྱུར་བ་སླར་ཟངས་སུ་མི་འགྲོ་བ་ལྟར། རང་ཀྱཻ་རྡོར་ལྷ་དགུ་རྟེན་དང་བརྟེན་པར་བཅས་པ་ལ། ཀྱཻ་རྡོར་ལྷ་དགུའི་རྟེན་དང་བརྟེན་པར་བཅས་པ་སྤྱན་དྲངས་ནས་བསྟིམས་པ་སླར་རང་ཐ་མལ་དུ་མི་འགྱུར་ཅིང་། རིགས་དྲུག་ཏུ་ལྟུང་མི་སྲིད་དེ། ཡོ་ག་རྡོ་རྗེ་རྩེ་མོར། ཇི་ལྟར་རྩི་ཡིས་ཟངས་ཕུག་ན། །སླར་ཡང་ཟངས་སུ་འགྱུར་མི་སྲིད། །དེ་བཞིན་ཡེ་ཤེས་ལུས་ཕུག་ན། །སླར་ཡང་འགྲོ་དྲུག་ལྷུང་མི་སྲིད། །ཅེས་གསུངས་པས་འདི་ལ་ངེས་ཤེས་འདྲོངས་བ་གལ་ཆཻ། ནང་དཀྱིལ་སྐབས་མདའ་དྲྭ་རྒྱ་གྲམ། མགོ་བོ་རི་རབ་སྟོད་ཆ། མགོའི་ཟུར་བཞིར་ལྷ་གནས་ཀྱི་ཁང་ཆུང་བཞི་ལྟ་བུར་བསྒོམ། ཞར་བྱུང་སྐབས། ཡུལ་གྱི་ལྷ་མོ་དྲུག་རྣམས་ཀྱི་ཞོན་པའི་རླུང་ཡིན་པས་ཐམས་ཅད་ཁ་དོག་ནག་མོ་ཞལ་ནང་གཟིགས། སྐྱེ་མཆེད་ཀྱི་ལྷ་མོ་དྲུག་ཞལ་ཕྱིར་གཟིགས་ཏེ། ཡུལ་ཡུལ་ཅན་ཞལ་སྤྲོད། རིགས་ལྔ་དང་ཡེ་ཤེས་ལྔ་སྦྱོར་ཚུལ་སོགས་ཀྱི་བཤད་པ་བདེ་ཆེན་བཅུད་སྙིང་ནས་གསལ། དབང་ལྷ་རྒྱས་པར་ན་གཞལ་ཡས་ཁང་གི་ནང་གཙོ་བོ་སྨིན་མཚམས་ཀྱི་ཐད་དུ། གཞལ་ཡས་ཁང་གྲུབ་བཞི་སྒོ་བཞི་རྒྱན་ཐམས་ཅད་ཀྱིས་བརྒྱན་པའི་ནང་དུ། ལྷ་སྣམ་རིམ་གཉིས། ལེགས་དགུ་སོགས། ད་ལྟ་ཕྱག་ལེན་ལམ་དུས་སྐབས། ཁྲི་ཟླུམ་པོ་བང་རིམ་གསུམ་པ་མཛད། རིག་དབང་གི་སྭ་བྷ་ཝའི་སྐབས། རྒྱས་པར། རང་ཉིད་ཕྱི་དཀྱིལ་ལྷ་དགུ་ནང་དཀྱིལ་ལྷ་བརྒྱ་ལྔ་བཅུ་རྩ་བདུན། ཞར་བྱུང་གི་ལྷ་ཉི་ཤུ་རྩ་གཉིས་དང་བཅས་པའི་ཕུང་ཁམས་སྐྱེ་མཆེད། དབང་རྫས་བཅས་སྟོང་པར་སྦྱངས། སྦྱང་གཞི་ཕུང་སོགས་ནི། རྣམ་ཤེས་ཚོགས་བརྒྱད་ཀྱི་ངོ་བོའི་རྣམ་ཤེས་ནི་རྣམ་པར་ཤེས་པའི་མཚན་ཉིད། དེ་ལྟ་བུ་བག་ཆགས་ཀྱི་ཚུལ་དུ་སྤུང་པ་ཕུང་པོ། དེ་ལ་སྟོང་པར་སྦྱངས། དེས་ཀུན་ལ་འགྲེ་ཡེ་ཤེས་པ་སྤྱན་དྲངས། ཛཿཧཱུྃ་བཾ་ཧོཿའི་ཚེ། འོད་ཟེར་ལྷ་མོ་བཞི་སྤྲོས་ཏེ། མར་མེ་གཅིག་ལས་གཉིས་ཆད་ཀྱི་ཚུལ་དུ་ཆ་གཅིག་རང་གིས་སྤྱི་བོ་ནས་ཐིམ་ལུས་དཀྱིལ་གསལ་འདེབས་ཆ་གཅིག་དབང་རྫས་ལ་ཐིམ། ཚོར་བའི་མཚན་ཉིད་ངོ་བོ་བདེ་སྡུག་བཏང་སྙོམས་གསུམ། རྟེན་གྱི་སྒོ་ནས་དྲུག་ནི་མིག་གིས་འདུས་ཏེ་རེག་པའི་རྐྱེན་གྱིས་ཚོར་བ་སོགས། ཡུལ་གྱི་བྱེ་བྲག་མ་འདྲེས་པར་མཚན་མར་འཛིན་པ་འདུ་ཤེས་ཀྱི་མཚན་ཉིད། དེ་ཡང་སྔོ་སེར་སོགས་དོན་དང་། ཕོ་མོ་སོགས་ཐ་སྙད་ལ་མཚན་མར་འཛིན་པ་སྟེ། ཡུལ་གྱི་སྤུ་རིས་སོ་སོར་འཛིན་པའི་མཚན་རྟོག་གི་བག་ཆགས་སོགས། འདུས་བྱེད་ནི་ཡུལ་ཕན་ཚུན་ཕྲད་པ་སོགས། གཟུགས་ནི་གཟུགས་སུ་རུང་བ་སྟེ་གཟུགས་རྫས་ཉི་ཤུ་སོགས་དབང་རྫས་འགྲིམ་ཚེ། ཕྱི་དཀྱིལ་གྱི་གཙོ་བོའི་སྤྱི་བོར་བུམ་པ་བཞག་པའི་དུས་སུ། བུམ་པ་དེ་ལས་མང་པོ་སྤྲོས་ཏེ། ཕྱི་ནང་གི་ལྷ་ཐམས་ཅད་ཀྱི་སྤྱི་བོར་བཞག་པ་སོགས་རིགས་འགྲེས། དེ་ལྟར་ན་བརྟན་གཡོའི་སྣོད་བཅུད་ཕྱི་ནང་གིས་ངོ་བོས་ཐམས་ཅད་ཁམས་དྲུག་ཡུལ་སོགས་དང་སྦྱར་རོ། །རྡོར་སེམས་གཡས་རྐྱང་གཡོན་བསྐུམ་འདི་རང་བཞིན་རྣམ་དག་གི་ལྷ་སྟེ། སྒོམ་མེད་བསྒོམ་པ་པོ་ཡང་མེད་སོགས་དང་སྦྱར། རྡོ་རྗེ་འཆང་སྔོན་པོ་གནས་གསུམ་བྱིན་རླབས་བྱེད་པ་ཡང་སྣང་ངོ་། །མི་ལྡོག་སོགས་དབང་བཞི་རྫོགས་པས་སྔགས་སྡོམ་ཐོབ་པར་འདོད་པ་རྣམས་ཀྱིས་གསོལ་བཏབ་ཐུན་མོང་བར་འདོད། སློབ་མ་དང་སློབ་དཔོན་གྱི་དཔང་གཉིས་ཆར་ལ་དབང་སྟེགས་བསྒོམ། སྦྱང་གཞི་དམ་ཚིག་གསུམ་གྱི་ཆགས་ཉམས། སྦྱོང་བྱེད་དམ་ཚིགས་གསུམ་བྱིན་པ། བསྲུང་ཚུལ་བསྡུ་ན་སྒོ་གསུམ་དམ་ཚིག་ཉིད་ཅེས་པ་གནད་ཀྱི་དོན། སློབ་དཔོན་གྱི་དབང་གི་འཇུག་ཏུ་དབང་ལྷ་རང་ལ་མར་མེ་གཅིག་ལས་གཉིས་ཆད་ཀྱི་ཚུལ་དུ་བསྟིམ་པའང་སྣང་། དབང་རྫོགས་རྗེས་མདུན་གྱི་དབང་ལྷ་རྟེན་དང་བརྟེན་པར་བཅས་པ་འོད་དུ་ཞུ་ཕྱི་ནང་གི་ལྷ་ཐམས་ཅད་ཀྱི་སྤྱི་བོ་ནས་ཐིམ་པས། སྐུ་ལུས་ཀྱི་ནང་ཐམས་ཅད་ཡེ་ཤེས་ཀྱི་བདུད་རྩིའི་ཆུ་རྒྱུན་གྱིས་གང་། ཆུ་ལྷག་མ་ཡར་ལུད་པ་ལས་རིགས་བདག་གིས་རྒྱས་བཏབ། རིགས་བདག་རྣམས་ནི་རང་འོད་ཀྱི་ཡུམ་དང་བཅས་ལོངས་སྐུའི་ཆ་བྱད་ཅན་ནོ། །ནང་མཆོད་སྐབས། ཐོད་པའི་ནང་དུ་ཟླ་བ་ཤར་ནས་དཔྲལ་བའི་ངོས་སུའོ། །ཤ་ལྔ་ནི། བ་ལང་སོགས་ཀྱི་རོ་ཡོངས་རྫོགས་ཀྱི་རྣམ་པ་དབུས་ཀྱི་མི་རོ་གན་རྒྱལ་དུ་ཡོད་པར། ཕྱོགས་བཞིའི་རོ་རྣམས་ཀྱང་འགྱེལ་ནས་མགོ་དབུས་སུ་བསྟན་པའོ། །རླངས་པ་ཚ་ལ་བདུད་རྩི་རྒྱུན་གྲང་། བདུད་རྩིའི་ཧེ་རུ་ཀ་ཡང་སྐུ་མདོག་དཀར། ཕྱག་གཉིས་རྡོ་རྗེ་ཐོད་པ་འཛིན་པའོ། །རང་ཉིད་ཕྱི་ནང་ལྷ་ཚོགས་ཐམས་ཅད་ཀྱི། ལྗགས་ཀྱི་ཧཱུྃ་ལས་རྡོ་རྗེ་དཀར་པོ་རྩེ་ལྔ་ནས་འབྲས་ཙམ་ལས་འོད་ཀྱི་སྦུ་གུ་བྱུང་། བདུད་རྩི་དྲངས་ཏེ་མྱངས་པས་མགྲིན་པ་ཡི། རྩ་འཁོར་གང་ཞིང་གཞིར་གནས་བདུད་རྩིར་འདྲེས། །ཟག་མེད་བདེ་བ་ཆེན་པོས་གང་བར་བསྒོམ། སྤྱིར་དག་པ་ཞེས་པ་ངོ་བོ་ཉིད་ཀྱིས་དག་པར་བཞག་པ་དང་། རྟགས་སམ་མཚོན་བྱེད་ལ་དག་པར་བཞག་པ་དང་། དྲི་མ་དག་པ་ལ་དག་པར་བཞག་པ་དང་གསུམ། འདིར་གཉིས་པ་ལྟར་རྟགས་སམ་མཚོན་བྱེད་ལ་དག་པར་བཞག་པ་ཡིན། དྭངས༡་མ་ཁྲག༢་ཤ༣་ཚིལ༤་རུས༥་རྐང༦་ཁུ་བ༧་ལུས་ཟུངས་བདུན་ཡིན་ཅེས་པའི་ཕྱི་ཤུན་འོ་མ་ལ་སྐྲིས་མ་ཆགས་པ་ལྟ་བུའི་པགས་པ་བདུན། བྱང་ཆུབ་སོགས། ཐོད། རྐང་། རྩིབ། ཚིགས་རུས་རིགས་བཞི། བདེན་པ་སོགས། དག་པ་དྲན་པ་འདིར་བྱས་ན་མཉམ་བཞག་ཏུ་བསྡུ། བཟླས་པའི་རྗེས་དང་སྤྱོད་ལམ་གྱི་སྐབས་སུ་ཡང་རུང་། བཟླས་པའི་སྔགས་འཁོར་གྱི་ཚེ་ཞི་བ་ལ། སྔགས་ཕྲེང་འོད་ཟེར་དཀར་པོ་འཕྲོ་བས་རང་གཞན་གྱི་སྡིག་སྒྲིབ་སྦྱངས། སངས་རྒྱས་བྱང་སེམས་ཀྱི་ཐུགས་རྗེ་བྱིན་རླབས་འོད་ཟེར་དཀར་པོའི་རྣམ་པར་སྔགས་ཕྲེང་ལ་ཐིམ་པས་བྱིན་གྱིས་བརླབས་པར་བསམ། རྒྱས་པ་སོགས་ལ་ཡང་ལྡེ་ཁ་བསྒྱུར། བཟླས་པའི་རྗེས་སུ་མདུན་གྱི་ནམ་མཁར་བླ་མ་ཡི་དམ་སངས་རྒྱས་བྱང་སེམས་ཐམས་ཅད་འདུས་པར་བསྒོམ་པ་དང་། ལྷ་རྣམས་ཀྱི་སྤྱི་བོར་རིགས་བདག་རྣམས་གསལ་བཏབ་སྟེ། ཞྭ་ཕུད་ཐལ་མོ་སྦྱར་ཏེ་ངག་ཏུ། བདེ་བར་གཤེགས་པ་སོགས་ནས་གསོལ། དེའི་ཐབས་སུ་བདག་གི་རྒྱུད་ལ་བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་དང་། ལམ་རིམ་གཉིས་ཀྱི་ཏིང་ངེ་འཛིན་དང་རྟོགས་པ་བཟང་པོ་ཁྱད་པར་ཅན་སྐྱེ་བ་གནས་པ་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་རླབས་དུ་གསོལ་དང་ཡིག་བརྒྱ་ལན་གསུམ་བརྗོད་པས་ཏིང་ངེ་འཛིན་དང་རྟོགས་པ་བརྟེན་པར་བསམ། བྱིན་གྱིས་རློབས་ཕྱིར་རྡོ་རྗེའི་གླུ་ལེན་སོགས། གཏོར་མཆོད་བཤམས་ལ་རང་ལུགས་ལས་འཇམ་པོ་གསུམ་ལ་གཉིས་ཀ་གཡས་སྐོར། དྲག་པོར་དེ་ལས་བཟློག སྒྲ་དོན་བ་ལིཾ་ཞེས་པ་ནུས་པའི་སྟོབས་ལ་འཇུག་སྟེ། རང་གཞན་ཚེ་རིང་ནད་མེད་དཔལ་འབྱོར་ཐོབ་པའི་སྟོབས་དང་། ནུས་པ་བདུད་འཇོམས་པ་སྟེ། ཨ་མྲྀ་ཏ་ཞེས་པ་བདུད་རྩིའོ། །བོད་སྐད་གཏོར་མ་ཞེས་པ་ཐམས་ཅད་ལ་གཏོར་བས་གཏོར་སྡང་ཞེན་མེད་པར་སྦྱིན་པས་མ་ཞེས་སོ། །དང་པོ་མཆོད་པ་བྱིན་རླབས་བྱེད་པའང་སྣང་། ཆོས་འབྱུང་གསུམ་གྱི་བདྨ་དཀར་སྔོ་དམར། འགྲོན་བསྡུ་ཚེ་སྟེང་གི་ས་བླ་ནི། གཟུགས་ཁམས་གཟུགས་མེད། ས་སྟེང་ན་གནས་པ་འདོད་ལྷ་དྲུག་ནས་མཁའ་འགྲོ་འབྱུང་པོ་སོགས་གླིང་བཞིའི་མིའོ། །ས་འོག་ན་གནས་པ་ནི། ངན་སོང་གསུམ་དང་། ལྷ་མ་ཡིན་དང་ཀླུའོ། །བྱིན་གྱི་རླབས་པ་ནི་ཡེ་ཤེས་པ་སྤྱན་དྲངས་པ་སོགས། མཆོད་པའི་ཚེ་རང་གི་སྙིང་ཁ་ནས་ཞབས་བསིལ་མ་དཀར་མོ་དུང་ཕོར་དྲི་བཟང་གི་ཆུས་གང་བ་ཐོགས་པ་སྤྲོས་ཏེ་ལྷ་རྣམས་ཀྱི་ཞབས་བཀྲུ་བར་བསམ། དེ་བཞིན་དུ་ཞལ་བསིལ་མ་དཀར་མོས་ཞལ། འཐོར་འཐུང་མ་དཀར་མོས་སྐུ་ཁ་དྲི་བཟང་གིས་བྱུགས། མཆོད་ཡོན་མ་དཀར་མོས་མཆོད་ཡོན་ཞལ་དུའོ། །གཏོར་མའི་དམིགས་པ་འདྲ། གཏོར་སྔགས་ཕེ་ཊ་ག་ཏ་ཡན་པྲ་པྲི་ཏའི་སྐད། མར་ལོས་སཾ་སྐྲི་ཏར་འཁྲུལ་གསུང་། དེ་ནས་མེ་ཏོག་མ་སོགས་སྤྲོས་ཏེ་མཆོད། ལག་གཡོན་ནང་མཆོད་འཐོར་ཚེ་ལྷ་ཐམས་ཅད་ཀྱི་ཕྱག་ཏུ་ཐོད་པ་བདུད་རྩིས་གང་བ་རེ་རེ་བྱུང་བར་བསམ། མཁའ་འགྲོ་སྤྱི་གཏོར་སྐབས་ཕཻཾ་ནི། ཕེ་ཨེམ་ཞེས་བོད་སྐད་མགོ་ཁོས་ཟེར། ལྷ་ཡིན་ཀྱང་དམ་ཚིག་ཉམས་ན་མགོ་ཁོས་ཟེར་བའོ། །སྔགས་བརྒྱ་འདིས་མགྲོན་མི་འབྱོན་དབང་མེད། དུར་ཁྲོད་བརྒྱད་ནི་རྡོ་རྗེ་གདན་གྱི་ཕྱོགས་མཚམས་བརྒྱད་ན་གནས་གསུང་། འཇིག་རྟེན་པའི་སྡེ་བརྒྱད་རྒྱལ་པོ་རྨུ་བཙན་སོགས། རྒྱུད་སྡེ་འོག་མར་གསུང་པའི་སྡེ་བརྒྱད་ཆ་གསུམ་གྱི་ཕུལ། གསང་སྔགས་བླ་མེད་ལས་གསུངས་པའི་སྡེ་བརྒྱད་ལྷའི་ཚོགས་རྣམས་ཞེས་སོགས་ཡིན། དེ་རྣམས་འཇིག་རྟེན་པའི་ཚུལ་བཟུང་ནས། གཏོར་མ་ཕུལ་ནའང་རུང་། རྣམ་པ་དེ་དང་དེར་བསྒོམ་ནས་ཕུལ་ནའང་རུང་། ཡི་དམ་གྱི་ལྷར་བསྒོམ་ནས་ཕུལ་ནའང་རུང་བས། གསང་སྔགས་བླ་མེད་ཀྱི་ཀུན་རྫོབ་ཀྱི་སྣང་བ་ཐམས་ཅད་ལྷར་བསྒོམ། རང་འོད་དཔག་མེད་ཀྱེ་རྡོ་རྗེར་བསྒོམ་ལ་རྡོར་གླུ་དང་། གཏོར་མགྲོན་བསྙེས་པར་བསམ་ཏེ། མེ་ཏོག་གི་ཆར་ཕབ། བཀྲ་ཤིས་ཀྱི་མངའ་གསོལ་ཏེ་བདག་རྒྱུད་ལ། སྤང་དང་རྟོགས་པའི་ཡོན་ཏན་ཐམས་ཅན་གོང་ནས་གོང་དུ་རྒྱས་པར་བསམ་ཞིང་། གཏོར་མགྲོན་རྣམས་མངོན་སུམ་དུ་བཞུགས་པ་ལ་སྨོན་ལམ་གྱི་དཔང་པོ་ཞུས་ཏེ། རིགས་སུ་སྐྱེ་དང་སོགས། འདི་དག་ནི་ཟླ་ཟེར་སོགས་སུ་མི་གསལ་བའི་གསུང་སྒྲོས་འགའ་རེའི་བརྗེད་ཐོ། མཁས་པ་རྣམས་ཀྱི་ཐུགས་མི་ཁྲེལ་བར་ཞུ། ཞེས་པ་ཆོས་སྨྲ་བའི་བཙུན་པ་སངས་རྒྱས་ཕུན་ཚོགས་ཀྱིས་དཔལ་ཨེ་ཝཾ་ཆོས་ལྡན་དུ་བྲིས་པའོ།། །།སརྦ་མངྒ་ལཾ།། །།